**GLOBE program u našoj školi**

Program GLOBE predviđa redovita i kontinuirana učenička mjerenja i opažanja u neposrednom okolišu škole. Mjerenja i opažanja obavljaju se na području atmosfere, vode, tla i pokrova, a rezultati istraživanja se međusobno upotpunjuju i povezuju, čime se ostvaruje program cjelovitog praćenja stanja okoliša. Prikupljeni rezultati se unose u zajedničku bazu podataka na GLOBE serveru, koja je otvorena i putem Interneta dostupna svim posjetiteljima na adresi www.globe.gov.

U hrvatskom je obrazovnom sustavu prepoznata odgojno-obrazovna vrijednost Programa GLOBE kojim se ostvaruje:

* Razvijanje učeničke osjetljivosti za pitanja okoliša i stvaranje navike sustavnog promatranja;
* Integriranje i dublje razumijevanje prirodoslovnih sadržaja, uz iskustveno učenje s jedne i primjenu teoretskog znanja s druge strane;
* Usvajanje metodologije prirodoslovnog istraživanja i znanstvenog načina razmišljanja te donošenja zaključaka na temelju egzaktnih dokaza;
* Korištenje suvremene tehnologije (Internet, GPS, satelitske snimke, digitalni mjerni instrumenti…) te razvoj komunikacijskih vještina;
* Suradnja i umrežavanje škola na temelju sličnih interesa i ciljeva te međunarodno povezivanje.

Naši učenici su uključeni u program GLOBE od 2001. godine. Svakodnevno bilježe rezultate atmosferskih mjerenja (minimalnu, maksimalnu i trenutnu temperaturu zraka, vlažnost zraka, tlak zraka, površinsku temperaturu tla, temperaturu tla na 5 i na 10 cm, vrste oblaka, postotak pokrivenost neba oblacima, količinu padalina, tragove kondenzacije...) i potom šalju u jedinstvenu GLOBE bazu.

Jednom tjedno učenici vrše hidrološka mjerenja na našoj mjernoj postaji na rijeci Savi. Mjere prozirnost, temperaturu, električnu vodljivost (konduktivitet), pH i alkalitet vode. Također određuju količinu nitrata i nitrita te količinu otopljenog kisika u vodi.

Naši GLOBE učenici s učenicima OŠ "Đuro Pilar" obavljaju dva puta u godini redovita biološka mjerenja u Popovićevoj šumici u Brodskom vinogorju. Određuju MUC, piksel, dominantnu i kodominantnu vrstu stabala. Za svako od pet stabala dominantne i kodominantne vrste određuju visinu (klinometrom) i prsni promjer. Određuju i pokrov krošnji i pokrov tla.

Sve prikupljene podatke šalju u GLOBE bazu u Washington.

Naši učenici i GLOBE voditelji sudjelovali su 2003.godine na Svjetskoj GLOBE konferenciji u Šibeniku, a 2008. godine učenici i voditeljica Kristina Krtalić sudjelovali su i na Svjetskoj učeničkoj GLOBE konferenciji u Cape Town-u u Južnoj Africi. Do sada je naša škola iz Amerike primila 45 priznanja za redovita i ispravna mjerenja, a u GLOBE bazu poslali smo 26 018 izmjerenih podataka.

Svih proteklih godina aktivno sudjelujemo u obilježavanju eko datuma i surađujemo s brodskim GLOBE školama.

Zahvaljujemo se svim učenicima koji su u proteklih 15 godina marljivo radili u GLOBE programu u našoj školi.

Voditelji: Kristina Krtalić, Jasmina Matekalo i Rade Kovačević